XAN LANAS

Era Xan Lanas un home

que traballando ganaba

dez reás inda non xustos

de xornal cada semana,

e co eles o probe tiña

que manterse e pagar casa,

dar de comer a seis fillos

pequerrechos coma ratas,

ir ó batume prá corte,

mercar herba pra as vacas,

pagar parteira e menciñas

e demais gangas,

que na casa dos labregos

dabondas hai por desgracia.

Iba Xan prá misa un día

cunha monteira furada

remendada a chaquetiña,

malas e vellas polainas,

calzón de estopa, que un siglo

facía que non se usaba,

e uns zocos tan rachadiños

que unhas cribas semellaban

cando sinte que ao seu lado

toda a xente marmuraba:

-"De que mal xeito anda o probe,

¿onde meterá o que gana?"

Oeu misa caladiño

de rodillas cal Dios manda,

saíu da igrexa pensando

o que da xente escoitara

e pra que non o visen 

fuxeu preto para a casa.

Traballou coma un negriño

e aforrou con ansia tanta

que ó cabo de catro meses

puido xuntar unhas brancas

e coelas mercar uns zocos,

uns calzóns e unhas polainas.

O día que estrenou todo

saleu foncho pola praza

e pensando veu que a xente

deste xeito marmuraba:

-" Xan... volveuse un señorito

¿De onde lle virá o que gasta?"

Entonces o Xan falando

pra o seu chaleque pensaba:

-"¿Quen atallará a lengua

da crítica condanada?.

Se un bebe un vaso, é un borracho,

se non o bebe, un mariqueiro,

se fala ás mozas, moceiro,

soberbio se non lles fala,

se anda ben ,porque anda ben,

se anda mal ,porque mal anda,

se traballa é un usureiro,

un folgazán se non traballa,

se vai á misa, é un beato, 

se non vai, ateo lle chaman,

en fin, este mundo é un rodicio

que mal raio me non parta

se hai mecánico no mundo

que lle entenda a maquinaria.

Farei o que me conveña

i o que a concencia me manda,

beberei se teño sede,

falarei se teño gana,

que ao fin e ao cabo, a esta xente,

eu nunca lle pedín nada.

